MNENJE EVROPSKE CENTRALNE BANKE

z dne 8. maja 2020

o predlogu uredbe o vzpostavitvi evropskega instrumenta za začasno podporo zmanjševanju tveganj za brezposelnost v izrednih razmerah (instrument SURE) po izbruhu COVID-19

(CON/2020/14)

(2020/C 190/01)

Uvod in pravna podlaga

Evropska komisija je 2. aprila 2020 sprejela predlog uredbe Sveta o vzpostavitvi evropskega instrumenta za začasno podporo zmanjševanju tveganj za brezposelnost v izrednih razmerah (instrument SURE) po izbruhu COVID-19 (v nadaljnjem besedilu: predlagana uredba) (1).

Pristojnost ECB, da poda mnenje, izhaja iz drugega odstavka člena 127(4) Pogodbe, saj se predlagana uredba nanaša na monetarne funkcije in poslovanje ESCB v skladu s poglavjem IV Statuta Evropskega sistema centralnih bank in Evropske centralne banke (v nadaljnjem besedilu: Statut ESCB) ter zlasti členom 17 in členom 21.2 Statuta ESCB, ki določata, da lahko ECB in nacionalne centralne banke (NCB) odpirajo račune med drugim za osebe javnega prava in nastopajo kot fiskalni agenti med drugim za institucije Unije in institucionalne enote centralne ravni države.

V skladu s prvim stavkom člena 17.5 Poslovnika Evropske centralne banke je to mnenje sprejel Svet ECB.

1. Splošne pripombe

Instrument, ki naj bi se vzpostavil s predlagano uredbo (instrument SURE), bi zagotovil finančno pomoč Evropske unije v obliki posojil (posojila SURE) državam članicam, ki se zaradi izbruha koronavirusne bolezni 2019 (COVID-19) soočajo z resno gospodarsko motnjo ali jim takšna motnja resno grozi, in sicer za financiranje dela s skrajšanim delovnim časom ali podobnih ukrepov za zaščito zaposlenih in samozaposlenih, da se tako zmanjša obseg brezposelnosti in izgube dohodka (2). Skupna finančna sredstva za posojila bi znašala do 100 milijard EUR. ECB je pozdravila to, da je Evropski svet podprl dogovor Euroskupine o treh varnostnih mrežah za delavce, podjetja in države, tj. instrumentu SURE, krizni podpori ob pandemiji s strani Evropskega mehanizma za stabilnost in vseevropskem jamstvenem skladu (3).

2. Posebne pripombe

V skladu s členom 10(1) predlagane uredbe Komisija določi potrebne ureditve za upravljanje posojil skupaj z ECB. V skladu s členom 10(2) predlagane uredbe država članica upravičenka pri svoji NCB odpre poseben račun za upravljanje prejete finančne pomoči. Poleg tega glavnico in zapadle obresti za posojilo prenese na račun Unije pri ECB 20 delovnih dni TARGET2 pred ustreznim rokom za plačilo.

Kakor je navedeno zgoraj, lahko ECB in NCB v skladu s členom 17 in členom 21.2 Statuta ESCB odpirajo račune in nastopajo kot fiskalni agenti za Komisijo in države članice. Na tej podlagi so ECB in NCB v preteklosti opravljale naloge v zvezi z upravljanjem posojil iz programov za gospodarsko prilagoditev, kot sta Evropski mehanizem za finančno stabilizacijo (4) in aranžma Unije za zagotavljanje srednjeročne finančne pomoči, ki omogoča odobravanje posojil državam članicam, ki imajo težave glede bilance tekočih plačil ali pretoka kapitala, ali pa obstaja nevarnost, da bi v tovrstne težave zašle (5). Za zagotovitev, da se bo organizacija poslovanja ESCB obravnavala kot notranja zadeva ESCB, se predlaga navedba, da država članica upravičenka zapadle zneske iz naslova posojil prenese na račune pri ESCB pred ustreznim rokom za plačilo.

To mnenje bo objavljeno na spletni strani ECB.

V Frankfurtu na Majni, 8. maja 2020 Predsednica ECB Christine LAGARDE

(1) COM(2020) 139 final.

(2) Glej člen 1(2) predlagane uredbe.

(3) Glej Uvodna izjava, tiskovna konferenca, Christine Lagarde, predsednica ECB, Luis de Guindos, podpredsednik ECB, Frankfurt na Majni, 30. april 2020, dostopno na spletni strani ECB na naslovu www.ecb.europa.eu.

(4) Glej člen 8(1) Uredbe Sveta (EU) št. 407/2010 z dne 11. maja 2010 o vzpostavitvi Evropskega mehanizma za finančno stabilizacijo (UL L 118, 12.5.2010, str. 1); Sklep ECB/2010/17 Evropske centralne banke z dne 14. oktobra 2010 o upravljanju poslov najemanja in dajanja posojil, ki jih sklene Unija v okviru Evropskega mehanizma za finančno stabilizacijo (UL L 275, 20.10.2010, str. 10).

(5) Glej člen 9 Uredbe Sveta (ES) št. 332/2002 z dne 18. februarja 2002 o ustanovitvi aranžmaja za zagotavljanje srednjeročne finančne pomoči za plačilne bilance držav članic (UL L 53, 23.2.2002, str. 1); Sklep ECB/2003/14 Evropske centralne banke z dne 7. novembra 2003 o vodenju poslov najemanja in dajanja posojil, ki jih je sklenila Evropska skupnost v okviru sistema srednjeročne finančne pomoči (UL L 297, 15.11.2003, str. 35).